Za di cualchi timp intai Paîs Bas si fevele di revision dal implant aministratîf locâl, massime cun progjets di abolizion o di union des provinciis. I plui cjalts ta cheste direzion a son i liberâi dal moviment Demòcrates 66 che a calcolin lis provinciis dome une spese e a proponin la lôr union in maniere di formâ cuatri grandis regjons. Su posizions similârs a son ancje rapresentants dal partît laburist (Partij van de Arbeid) tant che la ex ministre dal interni Guusje ter Horst. Daûr di cheste logjiche, ancje la provincie de Frisie e varès di jessi eliminade par meti sù, adun cu lis provinciis di Groninghe e Drenthe, la regjon dai Paîs Bas setentrionâi. Al è bielzà dal 1992 che lis trê provinciis a ufrissin dai servizis in comun, ma lis lôr aministrazions a son intervignudis daurman par smentî cualsisei progjet di fusion. Chest, dut câs, nol à bastât a cuietâ la preocupazion nassude framieç dai moviments frisons che a ricuardin la specificitât linguistiche e nazionâl de lôr provincie inte suaze dai Paîs Bas. In particolâr, il Partît Nazionâl Frison (Frysk Nasjonale Partij) al à anticipât che ai 21 di Avrîl al presentarà intal Parlament frison une propueste che no dome e refude ogni ipotesi di eliminazion de provincie, ma e domande invezit di cressi lis competencis in man ae aministrazion locâl. Il partît nazionalist al à ancje fat indenant la propueste di un referendum popolâr là che la comunitât frisone e puedi palesâ la sô posizion sul argoment. A mobilitâsi a son stâts ancje altris grups frisons, tant che il Ried fan de Fryske Beweging che al à inviât une petizion su internet cuintri de eliminazion de provincie.
Font: Món Divers, 05/04/10
fur_Latn cat_Latn